**Az Év Orvosa – Astellas Díj 2009**

**Szakmai PR**

**Harmadik alkalommal indul Az Év Orvosa pályázat – Astellas Díj**

A médiából áradó hírekkel ellentétben ez a világ nem olyan rossz, mint amilyennek sokszor láttatják. Sőt! Az Év Orvosa pályázat is azt bizonyította az előző két évben, hogy az emberekkel – még a betegekkel is! – történnek jó dolgok. A málló falú kórházban vagy a zsúfolt rendelésen a beteg találkozik egy olyan szakemberrel, egy olyan orvossal, aki a betegségéhez való hozzáállására, így az egész életére sorsfordító hatással van, akinek – szerencsés esetben – még sok-sok esztendőt köszönhet... Az előző években meghirdetett pályázatokra százszámra érkeztek csodálatos és megható történetek. Olyanoktól, akik talán életükben először ragadtak tollat, de erre a felhívásra nem tudtak nemet mondani; kikívánkozott belőlük az elismerés és a hála. A betegek történetei ékesen bizonyítják: a gyógyuláshoz nem elég egy helyesen megválasztott terápia; kell az orvos empátiája, támogatása, szeretetteljes kisugárzása!

A mai világban, amikor az őszinte szó, a bizalom „hiánycikk”, a jó orvos-beteg kapcsolat a gyógyítás egyik legfontosabb eleme. És a nap mint nap embert próbáló hivatást űző orvosoknak jár az erkölcsi elismerés. Ezért is folytatódik az Év Orvosa pályázat és kerül kiosztásra már harmadik alkalommal az Astellas Díj. A Tegyünk Az Egészségünkért Alapítvány bízik benne, hogy az általa meghirdetett civil kezdeményezés eléri célját: tovább javul az orvos-beteg kapcsolat, és ennek eredményeképpen a betegek körében is javul az orvosi szakma elismertsége.

Az Év Orvosa pályázatra idén is a betegek jelölhetik orvosaikat a róluk szóló történet beküldésével. Ami változott: a 2009-es pályázat értékelése. Az Astellas Díjra idén legméltóbbnak tartott orvosokat a nagyközönség választja meg az előzsűrizett listáról a www.dijazorvosokert.hu weboldalon. A pályázatra beérkező történetek, jelölések  „előválogatását” rangos szakmai és közéleti szereplőkből álló zsűri végzi, melynek tagjai: Dr. Balogh Sándor, az Országos Alapellátási Intézet főigazgatója, Dr. Bittner Nóra onkológus főorvos, korábbi Astellas Díjas, Dr. Éger István, a Magyar Orvosi Kamara elnöke, Dr. Kolláth György alkotmányjogász, Krasznai Éva újságíró, Nagy Bandó András újraélesztett humorista-író, Nagy Tímea olimpiai bajnok, Prof. Dr. Papp Zoltán, a Nemzeti Egészségügyi Tanács elnöke, Schäffer Erzsébet újságíró, Dr. Vástyán Attila gyermeksebész főorvos, korábbi Astellas Díjas.

Az ünnepeltet szokás megkérdezni: milyen tortát szeretne... Így mi is megkérdezünk minden orvost, milyen díjat szeretne kézbe venni, ha őt szólítanák a díjátadó emelvényre. A www.dijazorvosokert.hu honlapon október 30-ától 2 hónapon át minden odalátogató praktizáló orvos 5 díj közül szavazhat a neki legjobban tetszőre. A díjakat a Moholy-Nagy Művészeti Egyetemmel közösen indított pályázat keretében tervezik. Várjuk az Ön látogatását és szavazatát is!

Az Év Orvosa 2009 pályázatot és Astellas Díjat számos fórumon, sajtóban, interneten meghirdetjük – médiatámogatóink között van a Tudomány Kiadó az IntelliMed és a Webdoki.hu –, mert hiszünk benne, hogy a javuló orvos-beteg kapcsolat minden téren pozitív hatással lesz az orvostársadalomra. Ezért tartjuk fontosnak, hogy a páciensek minél több rendelőben, szakrendelőben, kórházban találkozzanak a pályázattal, és bennük is tudatosuljon ennek a különleges kapcsolatnak a fontossága. Kérjük, forduljon a Tegyünk az Egészségünkért Alapítványhoz az info@egeszsegesen.org emailcímen, szívesen küldünk mindenhová betegeknek szóló plakátot, szórólapot!

**Az Év Orvosa – Astellas Díj 2009**

**Szakmai hírlevél**

Szeretettel üdvözöljük!

Ön Az Év Orvosa pályázat - Astellas Díj 2009 első hírlevelét olvassa.

Szeptember 8-án a budapesti Szent Imre kórházban tartott sajtótájékoztatóval hivatalosan is elindult az idei pályázat. „Ennek a díjnak a célkitűzése, maga ez a díj, minden részletében, minden üzenetében csak pozitívumot tartalmaz mindenki számára. A bizalom, aminek most igen nagy hiányát éljük a mai világban, fontos dolog az orvos és a beteg relációjában, legalább annyira fontos a gyógyításban, a gyógyulásban, mint a medicina ismerete, illetve a gyógyszernek a használata. Kérem Önöket, vigyék el a hírét ennek a díjnak, minél többen ismerjék meg a célkitűzéseit, az üzenetét, és hitem szerint aki ebben szerepet vállal, az tényleg az egész magyar társadalmon segít.” – nyilatkozta Dr. Kókai-Nagy Ákos, a főtámogató Astellas Pharma marketingigazgatója. Az Év Orvosa – Astellas Díj nem a tudományos eredményekért, hanem az empátiáért, a segítőkészségért, az emberségért jár, a jó orvos-beteg kapcsolat fontosságát hivatott kiemelni, és ennek eredményeképpen a betegek körében pozitív irányba tolni az orvosi szakma megítélését. Az orvosokat jelölő történetek nem a bulvársajtónak íródtak, hanem az őszinte hála és elismerés hangján szólnak, betegekről és orvosokról, az ő csodálatos, bizalommal teli kapcsolatukról, amely a gyógyulást is segíti!

A 2009-es Év Orvosa pályázat tartalmaz néhány újdonságot a tavalyi évekhez képest. Idén módosult szavazás menete: a neves közéleti személyekből álló zsűri csak előválogatni fogja a beérkezett történeteket, ajánlásokat, a három díjazott orvost a nagyközönség választja ki szavazással. A postán és e-mailben beküldött történetek a **megújult honlapon** olvashatók. A másik változás magát a díjat érinti: az idei Astellas Díjat a budapesti Moholy-Nagy Művészeti Egyetem tárgytervező szakain tanuló fiatal művészjelöltek pályázat keretében tervezik meg. A rangos egyetemi oktatók által válogatott legszebb, és az orvosi segítségnyújtást, a jó orvos-beteg kapcsolatot legjobban szimbolizáló díjtervek kerülnek fel a **www.dijazorvosokert.hu** honlapra. Orvosként praktizáló látogatóink szavazatát várjuk, hogy ezek közül melyiket nyújtsuk majd át Az Év Orvosa pályázat három nyertesének. Voksoljon Ön is 2009. október 30. és 2010. január 3. között!

Kérjük, küldje tovább a www.dijazorvosokert.hu linket, hogy még többen láthassák az éremnek ezt az oldalát is! Idén médiatámogatóink között van a Tudomány Kiadó az IntelliMed és a Webdoki.hu is, nekik köszönhetően szakmai körökben is jelentős publicitást kap a pályázat.

Várjuk látogatását **honlapunkon**!